MINT ปลื้มหุ้นเพิ่มทุนขายเกลี้ยง ยอดจองเกินสิทธิ 30% รับเงินก้อนใหญ่เฉียดหมื่นล้าน!
MINT ปลื้มหุ้นเพิ่มทุนขายเกลี้ยง ยอดจองเกินสิทธิ 30% รับเงินก้อนใหญ่เฉียดหมื่นล้าน!
MINT ปลื้มหุ้นเพิ่มทุนขายเกลี้ยง ยอดจองเกินสิทธิ 30% รับเงินก้อนใหญ่เฉียดหมื่นล้าน!
24 ก.ค. 2563

บริษัท ไมเนอร์ อินเตอร์เนชั่นแนล จำกัด (มหาชน) หรือ MINT เปิดเผยข้อมูลการเสนอขายหุ้นเพิ่มทุนจำนวน 9,858 ล้านบาท ซึ่งเปิดจองซื้อและชำระเงินค่าจองซื้อหุ้นสามัญที่ออกใหม่ ระหว่างวันที่ 17 – 23 กรกฎาคม 2563 โดยการเสนอขายหุ้นเพิ่มทุนในครั้งนี้มียอดจองที่สูงกว่ายอดที่จัดสรรประมาณร้อยละ 30 โดย MINT ได้รับการสนับสนุนจากผู้ถือหุ้นที่หลากหลาย ทั้งนักลงทุนสถาบันภายในประเทศ ภูมิภาค และต่างประเทศ รวมถึงนักลงทุนรายย่อย
โดยเงินที่ได้รับจากการขายหุ้นเพิ่มทุนครั้งนี้ จะถูกนำไปใช้เป็นเงินทุนหมุนเวียนและชำระคืนเงินกู้ที่มีอยู่เดิมของบริษัท อีกทั้งใช้เป็นเงินทุนสำรองสำหรับความไม่แน่นอนที่อาจเกิดขึ้นท่ามกลางสถานการณ์ COVID-19 ที่กำลังปรับตัวดีขึ้น
สำหรับการเสนอขายหุ้นเพิ่มทุนนี้นับเป็นก้าวที่สำคัญของแผนการสร้างความแข็งแกร่งของโครงสร้างเงินทุนแบบเบ็ดเสร็จตามที่บริษัทได้ประกาศไปก่อนหน้านี้ เพื่อเสริมสร้างความแข็งแกร่งของส่วนของผู้ถือหุ้นและฐานะทางการเงินของบริษัท และเพื่อให้มั่นใจว่าบริษัทจะสามารถชำระภาระผูกพันต่างๆ ได้ตามกำหนด
โดยก่อนหน้านี้ MINT ประสบความสำเร็จในการเสนอขายหุ้นกู้ที่มีลักษณะคล้ายทุนสกุลเงินเหรียญสหรัฐจำนวน 300 ล้านเหรียญสหรัฐ นอกจากนี้ บริษัทยังได้รับการสนับสนุนและความไว้วางใจจากเจ้าหนี้ธนาคารและผู้ถือหุ้นกู้ในการยินยอมให้ยกเว้นการทดสอบอัตราส่วนหนี้สินต่อส่วนของผู้ถือหุ้นจนถึงสิ้นปี 2563
อีกทั้ง MINT ตั้งเป้าหมายที่จะจัดหาเงินทุนเพิ่มเติมอีกเป็นจำนวน 5 พันล้านบาทผ่านการออกใบสำคัญแสดงสิทธิที่จะซื้อหุ้นสามัญ ซึ่งมีอายุ 3 ปี ซึ่งจะออกให้กับผู้ถือหุ้นที่มีรายชื่อ ณ วันกำหนดรายชื่อผู้ถือหุ้นที่มีสิทธิได้รับจัดสรรใบสำคัญแสดงสิทธิในวันที่ 7 สิงหาคม 2563 ทั้งนี้ ด้วยราคาการใช้สิทธิที่สูงกว่าราคาตลาดในปัจจุบันเพียงร้อยละ 6 รวมทั้งสภาพแวดล้อมทางธุรกิจและผลการดำเนินงานของบริษัทที่คาดว่าจะฟื้นตัวในอีกไม่กี่ปีข้างหน้า MINT จึงคาดว่าจำนวนผู้ใช้สิทธิในครั้งนี้จะมีจำนวนมาก ทั้งนี้ แผนการสร้างความแข็งแกร่งของโครงสร้างเงินทุนแบบเบ็ดเสร็จนี้ จะส่งผลให้บริษัทมีส่วนของผู้ถือหุ้นที่แข็งแกร่ง ในขณะที่การเสนอขายหุ้นเพิ่มทุนและกำรออกใบสำคัญแสดงสิทธิได้ถูกออกแบบให้ผู้ถือหุ้นได้ผลประโยชน์สูงสุด โดยไม่ถูกลดสัดส่วนการถือหุ้น (Dilution)
ทั้งนี้ ทุกธุรกิจของ MINT เริ่มมีการฟื้นตัวตั้งแต่ช่วงกลางเดือนพฤษภาคมเมื่อโรงแรม ร้านอาหาร และร้านค้าไลฟ์สไตล์เริ่มกลับมาเปิดให้บริการ และทุกธุรกิจมีแนวโน้มที่ดีขึ้นเรื่อยๆ ในแต่ละเดือน ณ ปัจจุบัน โรงแรมในสัดส่วนร้อยละ 72 ของโรงแรมทั้งหมดได้กลับมาเปิดให้บริการ ในขณะที่ ร้านอาหารประมาณร้อยละ 95 ของร้านอาหารทั้งหมดได้กลับมาเปิดให้บริการ โดยมาตรการการลดต้นทุนอย่างเข้มงวดช่วยให้บริษัทสามารถลดจุดคุ้มทุนและลดระยะเวลาการคุ้มทุนได้
ด้าน นายวิลเลี่ยม เอ็ลล์วู๊ด ไฮเน็ค ผู้ก่อตั้งและประธานกรรมการของ MINT กล่าวว่า ความสำเร็จของการเสนอขายหุ้นเพิ่มทุนแสดงให้เห็นถึงความเชื่อมั่นของผู้ถือหุ้นที่มีต่ออนาคตของ MINT นอกจากนี้ ทั้งการเสนอขายหุ้นเพิ่มทุนและกำรออกใบสำคัญแสดงสิทธิเป็นรางวัลที่บริษัทมอบให้กับผู้ถือหุ้นของ MINT เนื่องจากมูลค่ำที่แท้จริงของบริษัทน่าจะสูงขึ้นภายหลังจากสถานการณ์การระบาดของโรคทั่วโลกลดลง
ขณะเดียวกัน นายดิลลิป ราชากาเรีย ประธานเจ้าหน้าที่บริหารกลุ่มของ MINT กล่าวเพิ่มเติมว่า การเสนอขายหุ้นเพิ่มทุนในครั้งนี้แสดงให้เห็นถึงความมุ่งมั่นของบริษัทในการเพิ่มความแข็งแกร่งของฐานะทางการเงินและสภาพคล่อง โดยนอกเหนือจากการดำเนินมาตรการในการรักษากระแสเงินสดและประหยัดค่าใช้จ่ายเพิ่มเติมแล้ว บริษัทยังให้ความสำคัญในการสร้างรายได้
โดยได้เริ่มกลับมาเปิดให้บริการโรงแรม ร้านอาหาร และร้านค้าไลฟ์สไตล์เพิ่มมากขึ้น ทั้งนี้ ในนามของทีมผู้บริหารของ MINT ผมขอขอบคุณผู้ถือหุ้นของเราทุกคนที่ให้การสนับสนุนบริษัทอย่างเต็มที่ในการซื้อหุ้นเพิ่มทุนในครั้งนี้ พวกเราทุกคนมีความมุ่งมั่นที่จะสร้างการเติบโตอย่างยั่งยืนให้กับบริษัท ซึ่งจะเป็นประโยชน์ต่อผู้มีส่วนได้เสียทั้งหมดของเราต่อไปในอนาคต